Papersnake/gushiwen huggingface dataset:
知遇
华岳（宋代）

淮阴西汉一英雄，史氏持衡论亦工。
不向追亡羡萧相，却于援死著滕公。
岂知并绩三人杰，皆自当时一语功。
后世人材自戕贼，炎凉安得古人风。
常思惟大士赞 其十一
释居简（宋代）

篮盛鱼，不盛水。弗自噇，提入市。秤子无星，钩头有饵。
咏吕鸿胪园菊次刘观察韵六首 其四 银芍药
欧大任（明代）

阶前罗袜湿清霜，帘卷珍珠半近床。借问扬州在何处，玉关秋色断人肠。
句
吴光（宋代）

一轴尘埃古涩体，十年灯火短长檠。
长庆二年七月自中书舍人出守杭州，路次蓝溪作
白居易（唐代）

太原一男子，自顾庸且鄙。老逢不次恩，洗拔出泥滓。

既居可言地，愿助朝廷理。伏阁三上章，戆愚不称旨。

圣人存大体，优贷容不死。凤诏停舍人，鱼书除刺史。

冥怀齐宠辱，委顺随行止。我自得此心，于兹十年矣。

馀杭乃名郡，郡郭临江汜。已想海门山，潮声来入耳。

昔予贞元末，羁旅曾游此。甚觉太守尊，亦谙鱼酒美。

因生江海兴，每羡沧浪水。尚拟拂衣行，况今兼禄仕。

青山峰峦接，白日烟尘起。东道既不通，改辕遂南指。

自秦穷楚越，浩荡五千里。闻有贤主人，而多好山水。

是行颇为惬，所历良可纪。策马度蓝溪，胜游从此始。
过华清宫和温庭筠诗二十二韵
陈宜甫（元代）

前王遗构地，今我独来游。渭水烟如昨，骊山树己秋。

苔荒老姥殿，草满夕阳楼。下马山腰曲，朝元云顶头。

周回认故迹，想像走诸侯。春暖回龙驾，天寒进翠裘。

时平安御极，曙早肃宸旒。节镇威咸服，农家稼倍收。

温泉媚池沼，和气舞旌斿。歘盛真妃宠，骄生义子羞。

寰区平似掌，逆党曲如钩。眷顾迷方寸，须臾撼九州。

眉愁太液柳，齿啮未央榴。龙子扶新日，猪儿杀怒虬。

蜀山旋六御，桃野放群牛。岂不天神力，能消父过尤。

山人裨圣德，猛将运兵筹。既复安巢鸟，难忘汗血骝。

纷纷史上记，忽忽梦中休。故国雄三辅，嵬坡怨一丘。

日边通路远，天际断云愁。叹息人何在，山泉依旧流。
题朱梓皋湘江红叶图
许静（清代）

家山遥隔大江流，岸荻汀枫慰客愁。游子还乡争一问，扁舟满载洞庭秋。
秋夜泛湖依旧作赋唐文皇爽气澄兰沼诗韵 其二
弘历（清代）

常怀唐文皇，致治亦云既。其对杜淹时，犹云可谏未。

即此延访心，岂恃九重贵。五字景物诗，一派中和气。
舟次严陵
方岳（宋代）

人语山相应，舟行岸自移。
鱼因寒越隽，鹭到晚犹饥。
岁尽难为客，江晴易得诗。
渺予烟水阔，何以此行为。
醉歌行
崔一鸣（明代）

风流主人能爱客，夜宴华堂秋月白。坐中感激悲歌人，慷慨一声裂山石。

酒酣因忆少年时，狂歌击筑易水湄。长安走马折杨柳，千金买笑调蛾眉。

醉舞剑劈珊瑚枝，龙文匕首光陆离。狂来落笔作词赋，纷纷儿辈徒惊痴。

岂知豪华易零落，岂知世情惯衰恶。风尘回首缁素衣，始悟当年意气错。

秋风萧萧洛阳道，青丝变尽朱颜老。由来岁月不待人，富贵功名苦不早。

酌君酒，为君歌，劝君莫惜朱颜酡。大鹏蹋翅伏沧海，终须变化翻洪波。
送彭应期游淮东
陈文蔚（宋代）

昔日淮西今又东，为文怪似史迁公。
远游要是丈夫志，自足一枝真计穷。
东庄小留四首
陈造（宋代）

夹沟欲插柳千株，绕舍先营五亩蔬。
供爨禦冬须次第，西归新得务农书。
浙西李大夫述梦四十韵并浙东元相公酬和斐然继声
刘禹锡（唐代）

位是才能取，时因际会遭。羽仪呈鸑鷟，铓刃试豪曹。

洛下推年少，山东许地高。门承金铉鼎，家有玉璜韬。

海浪扶鹏翅，天风引骥髦。便知蓬阁閟，不识鲁衣褒。

兴发春塘草，魂交益部刀。形开犹抱膝，烛尽遽挥毫。

昔仕当初筮，逢时咏载橐。怀铅辨虫蠹，染素学鹅毛。

车骑方休汝，归来欲效陶。南台资謇谔，内署选风骚。

羽化如乘鲤，楼居旧冠鳌。美香焚湿麝，名果赐干萄。

议赦蝇栖笔，邀歌蚁泛醪。代言无所戏，谢表自称叨。

兰焰凝芳泽，芝泥莹玉膏。对频声价出，直久梦魂劳。

草诏令归马，批章答献獒。银花悬院榜，翠羽映帘绦。

讽谏欣然纳，奇觚率尔操。禁中时谔谔，天下免忉忉。

左顾龟成印，双飞鹄织袍。谢宾缘地密，洁己是心豪。

五日思归沐，三春羡众邀。茶炉依绿笋，棋局就红桃。

溟海桑潜变，阴阳炭暗熬。仙成脱屣去，臣恋捧弓号。

建节辞乌柏，宣风看鹭涛。土山京口峻，铁瓮郡城牢。

曲岛花千树，官池水一篙。莺来和丝管，雁起拂麾旄。

宛转倾罗扇，回旋堕玉搔。罚筹长竖纛，觥盏样如舠.

山是千重障，江为四面濠。卧龙曾得雨，孤鹤尚鸣皋。

剑用雄开匣，弓闲蛰受弢.凤姿尝在竹，鷃羽不离蒿。

吴越分双镇，东西接万艘。今朝比潘陆，江海更滔滔。
【双调】夜行船　送友归吴
李泂（元代）

驿路西风冷绣鞍，离情秋色相关。鸿雁啼寒，枫林染泪，撺断旅情无限。
【风入松】丈夫双泪不轻弹，都付酒杯间。苏台景物非虚诞，年前倚棹曾看。
野水鸥边萧寺，乱云马首吴山。
【新水令】君行那与利名干？纵疏狂柳羁花绊。何曾畏，道途难？往日今番，
江海上浪游惯。
【乔牌儿】剑横腰秋水寒，袍夺目晓霞灿。虹霓胆气冲霄汉，笑谈间人见罕。
【离亭宴煞】束装预喜苍头办，分襟无奈骊驹趱。容易去何时重返？见月客
窗思。问程村店宿，阻雨山家饭。传情字莫违，买醉金宜散。千古事毋劳吊挽。
阖闾墓野花埋，馆娃宫淡烟晚。
家僮归得王庆长
黄公度（宋代）

倦仆去复返，怜君归未能。吟馀幽砌月，梦破短檠灯。

地僻人稀到，书成雁莫凭。秋风霜翮健，天末看飞腾。
许州西湖
苏轼（宋代）

西湖小雨晴，滟滟春渠长。
来従古城角，夜半传新响。
使君欲春游，浚沼役千掌。
纷纭具畚锸，闹若蚁运壤。
夭桃弄春色，生意寒犹怏。
惟有落残梅，标格若矜爽。
游人坌已集，挈榼三且两。
醉客卧道傍，扶起尚偃仰。
池台信宏丽，贵与民同赏。
但恐城市欢，不知田野怆。
颍川七不登，野气长苍莽。
谁知万里客，湖上独长想。
周希父见寄次韵
林季仲（宋代）

松菊荒三径，风尘走十年。
家山忆到骨，世路厌摩肩。
懒计诗工拙，宁分酒圣贤。
从他诮便腹，老去只贪眠。
谨次十七叔去郑诗韵二章以寄家叔一章以自咏
陈与义（宋代）

蚍蜉堪笑亦堪怜，撼树无功更怫然。
赋就柳州聊解祟，诗成彭泽要归田。
身谋共悔蛇安居，理遣须看佛举拳。
怀祖定知当晚合，次君未可怨稀迁。
西湖绝句戏题
韩元吉（宋代）

流水当阶山对门，拟寻茅屋住荒村。
谁怜九里松间路，犹有人间市井喧。
精庐枕上
钱时（宋代）

山隐夜来山月好，幽香满地开花草。
竹梢堕露鸣屋瓴，谷鸟一声报清晓。
自题卧游图 其一
俞廉三（清代）

廿年归梦绕江乡，路近乡关梦转长。昨夜乡心更奇特，蹇驴驮梦过钱塘。
又口占小诗五首
李壁（宋代）

四海同心阎贰卿，两公相对眼长青。
从今太史灵台夜，定奏梁州聚德星。
哭周子一二首 其一
方回（元代）

欲极云霄阔，焉辞道路长。早知当饭含，宁肯尚赍装。

瘦马嘶荒厩，残书阁故房。绝怜闻讣日，妻子哭空堂。
减字木兰花（正月十七日，孙守约观残灯。是夕灯火甚盛，而雪消雨作）
毛滂（宋代）

暖风吹雪。洗尽碧阶今夜月。试觅云英。更就蓝桥借月明。

从教不借。自有使君家不夜。谁道由天。光景随人特地妍。
偈颂一百零二首
释绍昙（宋代）

山舍春深，生涯日贫。
桃芬烂漫，不见灵云。
咏蚕
蒋贻恭（五代）

辛勤得茧不盈筐，灯下缫丝恨更长。
著处不知来处苦，但贪衣上绣鸳鸯。
月下杂感
黄景仁（清代）

明月几时有，人间何事无。倾城顾形影，壮士抚头颅。

方寸谁堪比，深宵我共孤。感君行乐处，分照及蓬庐。
季夏西山
徐夜（明代）

结屋此山间，柿阴浓昼暑。云从岩际来，向我窗中伫。

北上最高峰，下瞰临何许。爱彼南涧松，去濯清泠渚。

时来石上坐，月下闻樵语。风雨涧香过，石田响禾黍。
季冬初三日大雪
李确（清代）

见月喜其清，见雪喜其洁。况抱岁寒意，讵肯因人热。

欲买旗亭酒，远追高士辙。留此待月明，登山看奇绝。
筵上遇雪赠人
韩维（宋代）

前贤遇雪方乘兴，何况雪飞欢兴时。
自古难并惟美景，人生不饮是痴儿。
颠狂故态无先舞，淡薄幽怀子独诗。
安得琼花更飘洒，常令此物及蚩蚩。
车中
曾黯（宋代）

频岁驱驰行万里，还家幸埃敢言疲。
雨寒倦马愁长路，日落栖言拣稳枝。
两扉携持高老画，一编吟咏放翁诗。
客途佳处人知少，正在车中兀兀时。
泗州画赞
林之奇（宋代）

稽首泗州普照王，曩以宝塔接群品。
塔今败坏成微尘，随意分群无不在。
我观世间有为法，无常迁变同一空。
假饶建塔如恒沙，未有不归幻灭者。
岂惟惟塔有兴废，阿育王造亦非坚。
菩萨应感常现世，不随宝塔俱存亡。
耕雨获晴长淮风，普为众生作饶益。
我今绘此应感象，常以正念为皈俯。
於此员光一寻中，而兴七级浮屠想。
正念皈依无间断，普愿菩萨常感通。
洪钟小大随叩鸣，所求所请皆如意。
偶感
王令（宋代）

壮志老来退，穷愁无易功。
风云诗气焰，天地醉心胸。
午枕著不觉，昼门关更慵。
由来自疏拙，底处不相容。
偈颂一百一十七首
释绍昙（宋代）

寒空书雁，破壁吟螀。
井梧翻叶，岩桂飘香。
无位真人，横拖倒拽，
无地埋藏。举世生盲人不识，
分拿摸象恣猖狂。徒劳香至子，
历魏与游梁。哑，
鹊石何曾解放光。
东篱杂书
陆游（宋代）

芳草初侵路，青梅已破枝。
雨来鸠逐妇，日出雉求雌。
莽莽江湖远，悠悠岁月移。
老人观物化，隐几独多时。
游清源别后寄温陵田处士
王称（宋代）

夙性慕玄赏，少年复离群。囊书不得意，菽水怀亲恩。

请缨卑任侠，点笔徒工文。腰间脱宝剑，归卧清溪云。

擢歌有时閒，放浪沧海濆。云水秀孤岛，石壁澄霞纹。

茸茸紫藤花，濯濯敷泉根。鹤影波上归，龙吟水中闻。

兴来拂瑶轸，兰情洒馀芬。曲罢划长啸，众籁清衣巾。

夫子弄玉箫，邀予醉琼尊。红泉看洗药，碧涧思垂纶。

区缘一以说，恍若超埃氛。别后缅灵境，中夜飞吟魂。

昨梦紫峰岑，月色何纷纷。清光阻天未，眇怀犹为君。

拒我手中策，拂我衣上尘。明当营丹砂，去与壶公邻。
初秋于窦六郎宅宴
骆宾王（唐代）

千里风云契，一朝心赏同。意尽深交合，神灵俗累空。

草带销寒翠，花枝发夜红。唯将澹若水，长揖古人风。
赓沈赞府题二陆草堂
卫宗武（宋代）

二俊书堂历几秋，风云壮志浩难收。
傥知莼美过斗酪，应返故山寻胜游。
钱塘观潮
姚文田（清代）

一声初转海门雷，万叠真如雪作堆。盛气已吞文种墓，余波犹上子陵台。

底教金寇全师去，合借钱王射手来。欲写壮观愁笔弱，银山饱看只空回。
周宗庙歌 皇夏
庾信（南北朝）

肃肃清庙。
岩岩寝门。
欹器防满。
金人戒言。
应暕悬鼓。
崇牙树羽。
金变升歌。
庭纷象舞。
闲安象设。
缉熙清奠。
春鲔初登。
新萍先荐。
僾然入室。
俨乎在位。
凄怆履之。
非寒之谓。
用前韵寄几仲
丘葵（宋代）

丈夫语意豁，不为别肠悲。
有酒再醑我，缘君一中之。
顾此风霜景，阔哉牛女期。
梅花山馆裹，谁问敝衣缁。
西归七首次韵和泗州十五叔父一
晁补之（宋代）

洁腹不受污，昔人因食薇
薇亦周土生，悲哉怀永饥
武王与周公，圣德天动威
奈此二子何，犹叹安适归
和答钟西皋
许相卿（明代）

闵雨长歌云汉什，得秋䞉有大田风。新凉病骨逡巡健，野水渔舟远近通。

清梦有徵多胜事，旧题无处不尘笼。扶携拟踏西皋路，共采芙蓉带路丛。
重阳前二日喜雨答泗州郭从事 其一
宋祁（宋代）

晚秋嘉树润焦原，楚老相欢万井喧。须信甘膏皆帝力，使君虚凭黑熊轩。
送妹夫之太原
边元鼎（金朝）

山含秋气冷参差，送客西城落日低。怨别弟兄归怏怏，恋乡车马去迟迟。

浮萍聚散元无定，流水东西却有期。惆怅黄榆故山路，碧天回首雁南飞。
端午内中帖子词·皇帝阁
王珪（宋代）

御柳重重午影圆，薰风时泛舜琴弦。
六宫竞进长生缕，天子垂衣一万年。
颂古
释道颜（宋代）

人贫多智短，马瘦见毛长。
独宿双峰寺，同焚一炷香。
柳梢青 寄外
许宜媖（清代）

日残春暮。年年抛恨，在花间住。一阵东风，梨花如雪，桃花如雨。

教人没个商量，容易把、韶光放去。只恐来时，殷勤问我，春归何处。
谢人惠梅花
徐积（宋代）

我共梅花情最深，左持樽酒右持灯。持灯持酒岂辞倦，却是春香不自胜。
室思诗六章 其四
徐干（魏晋）

惨惨时节尽，兰叶凋复零。喟然长叹息，君期慰我情。

展转不能长，长夜何绵绵。蹑履起出户，仰观三星连。

自恨志不遂，泣涕如涌泉。
宫词 其六十五
花蕊夫人徐氏（唐代）

白藤花限白银花，閤子门当寝殿斜。近被宫中知了事，每来随驾使煎茶。
耒阳谒杜少陵墓 其三
岑徵（明代）

迢递辞巴蜀，归魂路恐迷。莫言林麓恶，不及浣花溪。

背郭诸峰抱，前村万木齐。西风一凭吊，悽恻罢留题。
入谷马上
文同（宋代）

群山护秦陇，转去转幽深。
岚气重压眼，秋光清彻心。
凭鞍吟绝壁，解带坐高林。
爱此岩泉好，临流浣俗襟。
望江南 其三 清暑
曹尔堪（清代）

无个事，闲煞玉人箫。西楚战场乌啄骨，南村渔舍草齐腰。

忽忽六时消。
湖上偶成二首
白玉蟾（宋代）

葭蒲满荡起晴烟，总属霜鸥雪鹭天。
一片紫菱开十字，中间放过采莲船。
绍兴以后祀五方帝六十首
佚名（隋代）

［圜钟宫三奏］于神何司，
而德于木。肃然顾歆，
则我斯福。我祀孔时，
我心灵载祗。匪我之私，
神来不来。
听乌槛角有感送衍上人归乡
释绍昙（宋代）

黄牛背上乌槛角，声声吹作村田乐。
低入重渊高入云，拟别宫商都是错。
断烟明灭枯岗西，这呜咿唤那呜咿。
天地豁空群动息，野花惊秀不萌枝。
古今酬知何有限，记得完全忘一半。
木人巧弄没弦琴，石女细呈毡伯板。
年来节奏总输君，听彻无声自返闻。
一曲还乡人错听，聚头唤作梅花引。
代上杜按察三首
谢枋得（宋代）

万物宁无吐气时，平生爱诵杜陵诗。
如今天下知元结，六百年间再见之。
斗百草·雨中芍药
黄之隽（清代）

恣意喧妍，片云浓处天无赖。做雨成丝，弄花如水，几度斜飘密洒。

一枝枝、是酒后憨情，浴馀困态。向碧玉栏边，妖娆侧倚，亸鬟低黛。

应恨繁华迟暮，生未逢春，九十韶光浑不在。腮影香沾，泪痕珠浥，为怜伊、将离谶改。

休持赠、牢抱芳心风前耐。晚晴外、约佳人、玉纤试采。
送大参知郑公入贺还苍梧
黎民表（明代）

兵甲潢池尚未收，都亭重遣始安侯。殊方瘴雾飞鸢地，壮岁功安跃马秋。

折槛久知臣节苦，赐金多是主恩优。归心正逐乘槎使，无那潇湘转北流。
答赠中都李司马
张家珍（明代）

南国有佳士，翩翩鸿鹄姿。独宿慕俦侣，高举淩天涯。

万里云海慕，寄托良可知。我居罗浮下，息驾怀希夷。

匣剑久不鸣，木石性所怡。清江枉兰桨，叩我岩下扉。

我去采灵药，还当与君期。毫素见幽襟，一字堪一思。
希年初度老友王希宣扁舟远访夙谊甚厚贶以十
牟巘五（宋代）

行年似启期，颜发日夜改。
此身尚我累，橡栗时自采。
阮郎归
赵彦端（宋代）

一春种得牡丹成。那知君遽行。东君也自没心情。夜来风雨声。

追间阔，数清明。不应歌渭城。只愁河畔草青青。却须离绪生。
甘棠楼
吕本中（宋代）

高楼面面好，举目是溪山。急水泻湍濑，诸峰呈髻鬟。

聊为半日出，得伴使君闲。作者风流在，承平气象还。

身虽住世网，心已离尘寰。未厌陪游数，唯愁觅句悭。

高风虽在望，逸韵恐难攀。咫尺蓬莱路，惟公指顾间。
比赋棋画诗蒙瓠直次韵复和
葛立方（宋代）

东床高韵画兼棋，不比寻常似瓠肥。
莫向谢安争别墅，自同刘瓠得天机。
翻成小窟乖三捷，规出神光诧一围。
二事相从真可乐，篮舆访瓠殆忘归。
满江红·怀子由作
苏轼（宋代）

清颍东流，愁目断，孤帆明灭。宦游处，青山白浪，万重千叠。孤负当年林下意，对床夜雨听萧瑟。恨此生，长向别离中，生华发。
一尊酒，黄河侧。无限事，从头说。相看恍如昨，许多年月。衣上旧痕余苦泪，眉间喜气占黄色。便与君，池上觅残春，花如雪。(版本一)

清颍东流，愁来送，征鸿去翮。情乱处，青山白浪，万重千叠。孤负当年林下语，对床夜雨听萧瑟。恨此生，长向别离中，添华发。
一尊酒，黄河侧。无限事，从头说。相看恍如昨，许多年月。衣上旧痕余苦泪，眉间喜气占黄色。便与君，池上觅残春，花如雪。(版本二)
玄卿镜铭
佚名（隋代）

日初升，月初盈。纤翳不生，肖兹万形。是曰撄宁，莹虚太清。
范增
张耒（宋代）

君王不解据南阳，亚父徒夸计策长。
毕竟亡秦安用楚，区区犹劝立怀王。
广琴操十首 其一 将归操
朱右（元代）

河之深兮，谁将厉之。河之浅兮，谁将揭之。河洋洋兮，不我济之。

竭泽以渔兮，蛟龙辟之。覆巢夭胎兮，凤凰去之。夫人有知兮，予实类之。

九州博大兮，将予遂之。
秋居杂咏十首
李弥逊（宋代）

薿薿庭前林，离离夹中道。
灵柯结繁阴，颜色四时好。
岂无霜雪侵，不改凌云操。
缅怀壮士心，雅契幽人抱。
如何方寸摇，悬若风中纛。
吾庐偶与邻，聊拟七松号。
陈令公重招不往
释函可（明代）

重招野老了残棋，竹杖将行又故迟。不是韬光莺燕怯，署寒如水病难支。
代人上李龙图并廉使致语十首 其十
释德洪（宋代）

画鼓晓晴三击罢，如云兵骑整全威。俄闻画角胡笳断，忽觉华堂羽箭飞。

一百步中精力巧，数重围内见心机。风流太守兼文武，扶路争看踏月归。
建炎丞相成国吕忠穆公退老堂 其一
范寅宾（宋代）

忽辞端委侍岩廊，归卧菟裘退老堂。远避势家萧相国，旁连永巷郭汾阳。

江如渭水烟波碧，山似灵岩草木香。公向此閒留杖屦，宁知身在赤城傍。
和张监游终南
张说（唐代）

宿怀终南意，及此语云峰。夜闻竹涧静，晓望林岭重。

春烟生古石，时鸟戏幽松。岂无山中赏，但畏心莫从。
自题眄怡斋 其一
程迥（宋代）

乞得胶胶扰扰身，霜筠露菊便相亲。劝君莫厌羹藜藿，违己由来更病人。
留题龙光禅刹呈周长老
余靖（宋代）

寻幽逢胜地，方外趣无垠。
双涧流寒月，千峰锁暮云。
路盘尘境断，世系祖灯分。
却丑留题处，犹须说见闻。
荆楚道中
张乔（唐代）

前程曾未到，岐路拟何为。
返照行人急，荒郊去鸟迟。
春宵多旅梦，夏闰远秋期。
处处牵愁绪，无穷是柳丝。
谢潘端叔惠红梅
楼钥（宋代）

客来试与倚栏干，拂拂清香触鼻端。
尽做北人浑不识，不应敢作杏花看。
安公子
陆游（宋代）

风雨初经社。子规声里春光谢。最是无情，零落尽、蔷薇一架。况我今年，憔悴幽窗下。人尽怪、诗酒消声价。向药炉经卷，忘却莺窗柳榭。

万事收心也。粉痕犹在香罗帕。恨月愁花，争信道、如今都罢。空忆前身，便面章台马。因自来、禁得心肠怕。纵遇歌逢酒，但说京都旧话。
偈颂四十二首
释祖先（宋代）

有问冬来事，京师出大黄。
汉家勋业在，樊哙与张良。
次韵汪以南閒居漫吟十首
方回（元代）

渴心望古人，无井可不凿。
但勤驽马驾，定胜屠门嚼。
长怀谪仙翁，英爽谢冥漠。
兹山肯神游，曷日旌{旗其换童}落。
惚恍琴高鱼，飘摇子晋鹤。
空余泣鬼诗，光燄耿如昨。
升天人有分，换骨岂无药。
舐鼎化鸡石，此语君勿噱。
读书三万卷，太白亦可学。
咏五彩竹火笼诗
沈满愿（南北朝）

可怜润霜质，纤剖复毫分。织作回风苣，制为萦绮文。

含芳出珠被，耀彩接缃裙。徒嗟今丽饰，岂念昔凌云。
菊
无可（唐代）

东篱摇落后，密艳被寒催。夹雨惊新拆，经霜忽尽开。

野香盈客袖，禁蕊泛天杯。不共春兰并，悠扬远蝶来。
雨后晨出荥泽道中寄嘉仲明府
周行己（宋代）

宿雨郊原润，新晴禾黍香。天高晨气静，地阔野风凉。

忽忽忧群盗，悁悁怀故乡。摄官聊免死，何敢论行藏。
赠叶绿涧
王柏（宋代）

有客有客讷而腴，手携数册尧夫书。八八从而之八八，四千九十六无馀。

小游轨革何足算，大游九厄相乘除。太玄洞极亦无法，更有司马推潜虚。

茫茫古今四海阔，动静祸福无能踰。玉芪金钥窃元命，自合抱道山林居。

尧夫尧夫初不死，精神炯炯先天图。元会运世未为密，一画未画元非疏。

自从漏泄加倍语，便觉造化无工夫。吾儒更欲穷造化，造化尤解穷吾儒。

且将馀法供剧戏，君识此意廉其需。

世人逐逐不知止，诵诗还肯安心无。
赠吕无求县丞约游嵩少
饶节（宋代）

白葛乌纱松径遥，溪声激激雨萧萧。乐山乐水自仁智，争利争名渠市朝。

今日不须沽酒引，他年岂待作诗招。悬知三十六峰下，祗么相寻共寂寥。
曹南官舍书事
吕本中（宋代）

去岁头已白，今年眼复昏。不忧穷刺骨，仍有病伤魂。

酒薄如官冷，年丰荷主恩。空庭闲草木，终未答乾坤。
步虚蕊珠七言
程公许（宋代）

玄盖之天高崒嵂，自满天眼支一脉。
嶙刚四面森翠壁，中有瑶柱倚天立。
窈窈郁郁仙者宅，涵云蓄雾九锁隔。
石扉谁遣玉{上竹下氐}擘，通行岂虞虎豹搤。
云台散吏青在客，掉头三岛风烟窄。
南薰驾我来散策，晴天万里展笑色。
祖龙驱山山辟易，仙人抵住如刻划。
武皇情念膏火迫，宫坛经营竞奚益。
惟我章圣荐简壁，心与天同锦宝历。
高皇中天定都邑，脱屣大位驻清跸。
至今仙馆必奎画，跪拜缔眎涕沾臆。
大涤棲真转石室，幽岩邃窦杳莫测。
似闻句曲通咫尺，飚游何曾有辙迹。
天坛可望不可陟，翠箬闪们丹气溢。
我名何自标洞额，得非三生吒真籍。
一念之差甘堕谪，拊心静虑深咎责，
羽衣窥我惨不怿，为我洗琖酌琥珀。
沈沈古井龙嗜蛰，谁令怒吼卷飞帛。
夜凉健倒风雨急，醒悟乃是岩溜滴。
西瞻氛祲羌堛塞，玉华故棲归未得。
文举远游记夙昔，借一庵地袖隐帙。
百六行度运会厄，列真校录晓继夕。
恫悯含生沛德泽，罢征宽敛戢锋镝。
名山是处可棲逸，不材我自安社栎。
勋业振古名担揭日，邂逅要知非尔力。
蛮触扰扰鏖得失，岂容汩我室虚白。
流铃掷火九穹碧，泰初为邻寿无极。
九月二日揭晓仆以朔旦始得閒复成二诗录奉泰甫侍郎思齐御史本中都事道明敏文伯崇有志诸寮友 其二
张翥（元代）

西风渐急早寒严，晓露俄晞日在檐。满鼎松声烹活火，半钩花在捲疏帘。

菊黄又报秋期近，发白空惊老态添。未得山中觅茅屋，去修丹灶养红盐。
兴元府园亭杂咏·照筠坛
文同（宋代）

积土削为坛，险然在深竹。
中惟一诗石，独坐拥寒玉。
勿谓人少知，此境不容俗。
赠秦止斋
白玉蟾（宋代）

名显不如晦，身进不如退。
水澄秋月现，云散春山在。
神栖方寸间，心照大千界。
虚室乃生白，天光始发泰。
可以止则止，知止则不殆。
冥茫无有边，不在天地外。
莫厌贫十二首 其四
释函是（明代）

人生贵寸心，所感易汨没。顺风扬灰尘，寄托终不择。

自古得意事，贤士多困折。浮荣果霜实，不如守岩穴。

寤寐恒勿忘，动止信前辙。美人自迟暮，何辞愆岁月。

肃此励芳晨，慎修匪明哲。三闾不可学，渔父羞灭裂。

悠悠时运迁，毋徒伤井渫。
寄怀归州马判官
齐己（唐代）

三年为倅兴何长，归计应多事少忙。

又见秋风霜裛树，满山椒熟水云香。
甲辰元日
陈纪（宋代）

屋角鸡声一岁分，起搔吟鬓惜芳辰。江山有恨英雄老，天地无芳草木春。

柏叶又倾新岁酒，梅花同是隔年人。东风著物能多少，写入清诗句句新。
海滨舆诵为郭武定总戎题
吴琏（明代）

岭外尘氛净，枫宸诏命来。君民争切仰，文武显全材。

四海阳春转，千年寿域开。岘山恩莫断，群眼望三台。
独夜伤怀赠呈张侍御（张生近丧妻）
元稹（唐代）

烬火孤星灭，残灯寸焰明。竹风吹面冷，檐雪坠阶声。

寡鹤连天叫，寒雏彻夜惊。只应张侍御，潜会我心情。
再次韵
陈造（宋代）

归担乍弛谁洗泥，使君载酒携歌儿。
小家卷褥当酒负，醉倒一笑眠虎皮。
平生自审枯槁甚，高情顾肯振拂之。
均州从事六辈来，欢喜如官浴凤池。
诗筒偕拜府公赐，格律高古语崛奇。
头风失去肺渴减，病夫虽病容枝持。
南山侧望洁斋久，知我日诵无生诗。
偈
释用机（宋代）

清平过水，投子卖油。一年三百六十日，不须频向数中求。
过生米市舣舟求浴望山巅有屋岿然至石岸数步
赵蕃（宋代）

荒坛有柏翠参天，尽道栽从五代前。
仙事茫茫真是否，试当风月听跫然。
偷声木兰花 题范女受
陈维崧（清代）

君挑独夜江船火，隔舫有人呼似我。仔细披图，骨瘦髯清我不如。

孤松峭壁疑无路，啸向此中寻药去。可许狂生，化作猿猱逐队行。
和梅花百咏诗 其五十六 青梅
王夫之（明代）

花事阑珊绿覆除，累累带雨更愁余。涛笺藉染胭脂色，聊寄江南一纸书。
题觉心居士转物轩
释大观（宋代）

两沼灎寒碧，一堂纳宽閒。
高柳逢春新翠展，寒梅齐雪清香繁。
好本栽培常烂熳，四序芳馨看互换。
杂华境遍刹尘中，十波罗蜜更主伴。
觉心隐几随彷徉，六用俱妙无可降。
跏趺不语亦不默，篆烟一缕春昼长。
释迦老子何所见，教谭三百皆方便。
就中一处最亲切，转物不为所转。
此堂物物元无殊，随人受用有亲疎。
尘尘摄入大毗卢，应笑本来物无转亦无。
怀母歌送祁使君忧制东还
周瑛（明代）

君母去年七十六，齿牙未动鬓犹绿。我母今年七十九，齿牙已落面浮垢。

昨传岭表饶风霜，北堂萱草先萎黄。君得家书哭欲死，天地辽邈魂飞扬。

我昨有书来故里，书中亲致慈母语。谓我年来稍健康，弃官就养儿姑止。

闻君往日曾求归，当道满眼知心稀。病书累上格不举，六年啼遍斑斓衣。

我今为母坚陈请，疏入台司瓶坠井。此生心事何由伸，中夜呜咽如吞鲠。

君今为母东还乡，素冠素鞸复素裳。慈母音容不复见，徒劳百拜啼空堂。

我因送君转悲切，愁肠百解还百结。母心不识儿心悲，犹把甘言相解说。

孝心自古无贫难，茅檐菽水皆成欢。行当闭门卧不起，毋令后悔生愁叹。
题横溪坊客馆二首
郑刚中（宋代）

吹暖东风自不忙，徐徐一例与芬芳。
轮皴倚岸老杨树，也向梢头开嫩黄。
绝命辞 其二
韩如炎（明代）

一门节义自天成，同日捐躯殉大明。赤胆忠臣魂冉冉，青闺烈妇血荧荧。

绝无巡远悲儿女，赖有夷齐作弟兄。可是阿元能骂贼，天津桥畔舌纵横。
偈颂一百三十三首 其八十五
释法薰（宋代）

是句亦刬，非句亦刬。公案见成，打叠不辨。瞎驴趁队过新罗，临济德山空眨眼。
次韵子瞻武昌西山
黄庭坚（宋代）

漫郎江南酒隐处，古木参天应手栽。
石坳为尊酌花鸟，自许作手调盐梅。
平生四海苏太史，酒浇不下胸崔嵬。
黄州副使坐闲散，谏疏无路通银台。
鹦鹉洲前弄明月，江妃起舞袜生埃。
次山醉魂招彷佛，步入寒溪金碧堆。
洗湔尘痕饮嘉客，笑倚武昌江作罍。
谁知文章照今古，野老争席渔争隈。
邓公勒铭留刻画，刳剔银钩洗绿苔。
琢磨十年烟两晦，摸索一读心眼开。
谪去长沙忧鵩入，归来杞国痛天摧。
玉堂却对邓公直，北门换仗听风雷。
山川悠远莫浪许，富贵峥嵘今手来。
万壑松声如在耳，意不及此文生哀。
后雁字十九首 其十五
王夫之（明代）

有句兼无句，羚羊偶挂尖。吹毛传密谛，带影悟廉纤。

化迹空三藏，迷人顶一砭。献花岩畔鸟，半偈不曾拈。
寄阆州诸弟
刘敞（宋代）

渤澥来参首，西南入漏天。泄雪三峡壅，喷雨五河悬。

雷电虚岩底，虹霓白日边。孤城危兽角，沈灶溢蛟涎。

朐䏰愁巴俗，超腾怯羽仙。传闻吞梦泽，想见堕飞鸢。

汉河星槎远，泥涂剑阁偏。空怀万里浪，兴尽阆风前。
题柯博士梅竹图
郯韶（元代）

文王宴罢奎章阁，博士归来两鬓丝。写得寒梅与修竹，照人清影尚参差。
题松色山光图
赖镜（明代）

松色山光静翠屏，高居春掩绿萝扃。青牛紫气龙为道，编贝悬珠岁是星。

湖海十年醒旅梦，云霄今日羡鸿冥。佳晨共进延年酒，弟劝兄酬殊未停。
酬别蔡十二见赠
权德舆（唐代）

伊人茂天爵，恬澹卧郊园。傲世方隐几，说经久颛门。

浩歌曳柴车，讵羡丹毂尊。严霜被鹑衣，不知狐白温。

游心羲文际，爱我相讨论。潢污忽朝宗，传骑令载奔。

峥嵘岁阴晚，愀怆离念繁。别馆丝桐清，寒郊烟雨昏。

中饮见逸气，纵谈穷化元。伫见公车起，圣代待乞言。
灯碑五首 其二
宇文虚中（宋代）

钿轴天章拜异恩，驿骖花骑映朝暾。手持禁钥千门肃，官压东宫二品尊。
上朝值雪诗
裴子野（南北朝）

沐雪款千门，栉风朝万户。集霰渝丹黻，流云飘绣柱。

滴沥垂土膏，阑干悬石乳。
题南雄驿外计堂
杨万里（宋代）

携家度岭夜乘槎，小泊凌江水北涯。
二月山城无菜把，一年春事又杨花。
举头海国星辰近，回顾梅山草树遮。
客子相逢闻好语，看山只欠到南华。
蔬圃
陆游（宋代）

山翁老学圃，自笑一何愚。
硗瘠财三亩，勤劬赖两奴。
正方畦画局，微润土融酥。
翦辟荆榛尽，鉏犁磊块无。
过沟横略彴，聚甓起浮屠。
隙地成瓜援，余功及芋区。
如丝细生菜，似鸭烂蒸壶。
此事今真办，东归不为鲈。
洛阳春 题金瓶牡丹寿罗冰玉五十
李东阳（明代）

洛阳花入长安早。似天风吹到。绛罗高捲对罗郎，画与诗俱好。

一阳生处春先报。报先生知道。年年画里看花来，看花老、人方老。
中秋与宾从小饮，步朱夏夫韵二首
张煌言（明代）

海若秋高赋壮游，开尊此夜景全收。坐来爽气原萧散，醉后清全可拍浮？

拾桂不妨同著屐，传柑何惜且擎瓯。年来戎马真尘梦，坐啸输君已一筹。
玉楼春 拟花间词
严既澄（清代）

薰炉向晚灰余烬。鸾镜依徊千万恨。心如冬日别逾温，泪似秋霖霏不尽。

今宵有梦须难稳。不耐愁眠禁闷损。一冬长自盼春来，只恐人殊花有信。
送薛尧卿漫游言登泰山谒孔林而迤𨓦求仙海上
沈周（明代）

尧卿掉头狂且忙，结束东游如子长。拟将足迹试天下，三月已自储糇粮。

出门长啸振林木，蒯缑短剑秋风凉。临岐调我老不及，登高健步如飞翔。

岱宗未到已在眼，齐鲁指点青微茫。书生浩气久愤激，要倚日观攀扶桑。

秦镌汉刻多漫漶，且莫苦苦求其章。东封何有许功德，文武未必能张皇。

惜哉君行差较晚，烬后洒泪悲灵光。

素王有道自六籍，固是不死之仙乡。羽人丹丘何足问，勿以汗漫穷荒唐。

丈夫汲汲在事业，白发须臾成老苍。无人荐达自陈列，朝廷求贤正无方。

颇闻北事近扰扰，毛锥未抵丈八鎗。边头合有班定远，天下岂无张子房。

山东李白恃必用，莫自两生追所亡。不然归来且高卧，共吃饱饭歌陶唐。
九思九歌 其九
湛若水（明代）

我所思兮在南岳，紫云旧有甘泉宅。奥泉梽泉流㶁㶁，天柱南台全胜得，中夜神明玩莫测。

予欲反坐观自然，暂将柱杖倚南极。
泗亭怀古次碑刻韵呈同年高淳陈活泉
陶益（明代）

沽酒维舟沛上回，泗亭踯躅更衔杯。共传此处瞻王气，不谓清时陋汉才。

禾黍漫荒戏马地，烟云长护歌风台。金舆玉辇无消息，瓦落垣摧燕雀哀。
覆瓯峰
陈岩（宋代）

生铁团团铸翠峦，一瓯倒覆白云端。
瓯中姓氏无人识，应被山灵静揭看。
偈颂七十八首
释正觉（宋代）

五九四十五，春风吹断前山雨。
行云归去复何心，转背飘然无觅处。
无觅处，知不知，
坐断十方还是谁。东弗于代郁单越，
西瞿耶尼阎浮提。
游东禅寺 其二
洪刍（宋代）

野迥亭高眼倍明，悠悠芳草古今情。酒兼贤圣醒还醉，风有雌雄雨复晴。

嫩绿连天谁与染，残红掷地自无声。冈回溪转藏岩寺，归路萧萧听马鸣。
和宗易赋素馨茉莉白莲韵
陈傅良（宋代）

轩窗一日粲三英，尽室无尘眼倍明。
闽粤固尝矜绝美，风骚犹未及知名。
羞将姿媚随花谱，爱伴孤高上月评。
独恨遇寒成弱植，色香殊不让梅兄。
晚春遣兴二绝
白玉蟾（宋代）

临临春去却成晴，花落无声片片轻。
一句杜鹃香国泪，半帘皓月故人情。
论语绝句一百首
张九成（宋代）

只是人生少琢磨，厄於陈蔡尚弦歌。
道之兴废皆由命，虽愬如公奈命何。
挽刘学谕
刘克庄（宋代）

少游乡校至华颠，常以齑盐养浩然。科举法行无誉士，丘园礼废有遗贤。

刘贲下第人称屈，李汉编文后必传。闻道诸郎皆秀孝，拂云华表看它年。
水调歌头（再和）
李曾伯（宋代）

久欲乘槎去，间阔几仙尘。乾坤炯炯不夜，造化抑何神。谁道二分无赖，到处一轮都满，天未始私人。今夕果何夕，非夏亦非春。

风露下，明作哲，圣之清。纷纷浮世代谢，燕客与鸿宾。欢恨离愁尽扫，谢赋鲍诗高束，一枕听严更。尔自屋梁落，吾已醉醺醺。
博兴止宿即景
王世贞（明代）

下博城空生晚烟，黄茅白苇秋茫然。鱼鹰猎水贪不定，雁奴践更穷可怜。

岂无西郊乾走马，亦有东陂宽放船。醉人眼鼻捩轩冕，耐可杖头挑百钱。
送黄广文之连江兼怀小江吴司马二首 其一
林大春（明代）

白云弥望涌秋涛，有客西行怅别劳。此去传经犹故国，朝来出饯尽时髦。

舟移剑浦龙光度，路绕香炉鸟篆高。更喜旧游同吏隐，无令芳问隔江皋。
蠡泽旅怀
林滋（唐代）

谁言行旅日，况复桃花时。水即沧溟远，星从天汉垂。

川光独鸟暮，林色落英迟。岂是王程急，偏多游子悲。
凤栖梧 看家五弦宫保陈姬遗照
朱中楣（清代）

无限心愁缄素口。却恨东风，吹折花枝久。摹写丹青描未就，淋铃已湿春衫皱。

犹记尊前闲戏走。绿暗红稀，那管人消瘦。一曲琵琶今在否，相思还问调羹手。
中秋维舟君山看月二首
李群玉（唐代）

汗漫铺澄碧，朦胧吐玉盘。雨师清滓秽，川后扫波澜。

气射繁星灭，光笼八表寒。来从云涨迥，路上碧霄宽。

熠耀游何处，蟾蜍食渐残。棹翻银浪急，林映白虹攒。

练彩连河晓，冰晖压树干。夜深高不动，天下仰头看。
送张京与之宰解县 其三
赵鼎（宋代）

栖迟出处略相同，握手论情一笑逢。便作他年林下约，一樽相对两衰翁。
殷仲堪读书堂二首 其一
向子贲（宋代）

云藏山色水连空，楼阁参差一望中。重作书台继前迹，几回池上想遗风。
诗偈 其一二七
庞蕴（唐代）

田舍老翁如聚落，眼耳鼻舌俱失却。内外寻访觅无踪，旧时住处空寂寞。

却归堂上问空王，总在此间学无作。
昼锦堂赏新牡丹
韩琦（宋代）

欲集珍丛称此堂，春来栽槛首花王。连砧不动开犹少，对酒多情格自强。

白昼已凌乡锦色，清阴宜接讼棠芳。娱宾一奉笙歌赏，从此香名岁月长。
大酺（牡丹）
赵以夫（宋代）

正绿阴浓，莺声懒，庭院寒轻烟薄。天然花富贵，逞夭红殷紫，叠葩重萼。醉艳酣春，妍姿浥露，翠羽轻明如削。檀心鸦黄嫩，似离情愁绪，万丝交错。更银烛相辉，玉瓶微浸，宛然京洛。

朝来风雨恶。怕＿＿、低张青油幕。便好倩、佳人插帽，贵客传笺，趁良辰、赏心行乐。四美难并也，须拼醉、莫辞杯勺。被花恼、情无著。长笛何处，一笑江头高阁。极目水云漠漠。
奉和御制读陈书
夏竦（宋代）

猛奴多勇槩，大槊事戎征。新蔡凶围陷，鱼梁寇垒倾。

溯风轻古法，间道贵奇兵。懋赏宜开府，番禺已尽平。
送方绚解元赴试南宫用桂林一枝荆山片玉为韵八首 其二
刘弇（宋代）

人言蜀道难，历井如扪参。何如棘围里，对面横霜镡。

声价一日棘，不数双南金。秋风大情生，半入潇洒襟。

袖有百鍊骨，跃马辞家林。
相见欢
许棐（宋代）

绣围春水锦笼山。冶游天。可惜连朝中酒、怯秋千。

妆楼暖。朱帘卷。燕斜穿。冲落两三花片、镜台边。
和元帅书记萧郎中观习水师
徐铉（宋代）

元帅楼船出治兵，落星山外火旗明。千帆日助江陵势，

万里风旗下濑声。杀气晓严波上鹢，凯歌遥骇海边鲸。

仲宣一作从军咏，回顾儒衣自不平。
养鱼
李之世（明代）

满注流泉贮石盘，鱼儿吹浪吸青湍。看来鱼亦知人意，人欲知鱼有甚难。
和陶饮酒二十首
苏轼（宋代）

我坐华堂上，不必麋鹿姿。
时来蜀冈头，喜见霜松枝。
心知百尺底，已结千岁奇。
煌煌凌霄花，缠绕复何为。
举觞酹其根，无事莫相羁。
袁州作
韦庄（唐代）

家家生计只琴书，一郡清风似鲁儒。山色东南连紫府，

水声西北属洪都。烟霞尽入新诗卷，郭邑闲开古画图。

正是江村春酒熟，更闻春鸟劝提壶。
鹤洲渔唱
侯应遴（明代）

水云渺渺日沉沉，谁识渔翁出世音。一调江湖浑是古，几般感慨尽如今。

浪添矶石杂鸣玉，月浸竹竿敲碎金。最爱烟霞得趣处，无端风雨足归心。
寄鄠县尉李廓少府
姚合（唐代）

岁满休为吏，吟诗著白衣。爱山闲卧久，在世此心稀。

听鹤向风立，捕鱼乘月归。此君才不及，谬得侍彤闱。
阴那祖师手植柏
李以贞（明代）

风霜不折参天枝，兵火难烧溜雨皮。长向莲台乞古佛，年年甘露洒慈悲。
听钟鸣
萧综（南北朝）

历历听钟鸣。当知在帝城。西树隐落月。东窗见晓星。

雾露朏朏未分明。乌啼哑哑已流声。惊客思。动客情。

客思郁纵横。翩翩孤雁何所栖。依依别鹤半夜啼。

今岁行已暮。雨雪向凄凄。飞蓬旦夕起。杨柳尚翻低。

气郁结。涕滂沱。愁思无所托。强作听钟歌。
饮客
王令（宋代）

青山何岩岩，江流自浑浑。
欲由白石道，先自长松门。
其间有万景，轩豁忘乾坤。
适可得以心，不可为客论。
安得山水交，共无世俗言。
携琴写古声，酌泉求清源。
适时固虽疏，谋道岂不敦。
谁能歌此诗，侑我饮客樽。
龙山送客二首
杨万里（宋代）

无奈乡愁只强忘，龙山唤起再思乡。
故乡依旧千山外，却被龙山断杀肠。
晓边
张镃（宋代）

晓边花面雨蒙忪，莺避金丸翠竹丛。
春半风光自招举，按歌姑洗旋移宫。
西林八景 其七 藏蛟室
陈谟（明代）

福地穴难藏，真人剑拂霜。还归贾傅井，应作少年郎。
送林佥事井丹之湖南
黎民表（明代）

皎然青琐客，衔命望湘川。廊庙谈兵日，楼船下濑年。

草玄心最淡，持斧任方专。别路经芳杜，秋风入梦田。

子长文赋似，庾亮兴情偏。楚祲闲挥羽，商歌起扣舷。

铭功思汉水，图像在凌烟。谁念无衣客，心随越鸟边。
琉璃滩
陈岩（宋代）

青碧琉璃手可拈，寒花多在雨中添。高风不捲银河浪，仿佛康王谷里帘。
过麻子湖遇逆风有作
姚勉（宋代）

兹行已误出山来，得就莼鲈亦快哉。
造物莫嫌归未是，故教风力倒吹回。
道旁稚子
郑獬（宋代）

稚儿怕寒床下啼，两骭赤立仍苦饥。
天之生汝岂为累，使汝不如凫鹜肥？官家桑柘连四海，岂无寸缕为汝衣？羡尔百鸟有毛羽，冰雪满山犹解飞！
台城
韦庄（唐代）

江雨霏霏江草齐，六朝如梦鸟空啼。
无情最是台城柳，依旧烟笼十里堤。
听月楼
冷应澂（宋代）

听月楼高接泰清，楼高听月最分明。
转空轧軏冰轮响，捣药叮噹玉杵鸣。
乐奏广寒音细细，斧侵丹桂韵丁丁。
更须一派天风起，吹下嫦娥笑语声。
宿能仁寺
陆游（宋代）

小雨暗江城，倦客寄僧榻。
孤灯如秋萤，清夜自开阖。
遥怜萍青青，厌听鼁合合。
窗明竟无寐，卯酒倒残榼。
古意
崔颢（唐代）

十五嫁王昌，盈盈入画堂。
自矜年最少，复倚婿为郎。
舞爱前谿绿，歌怜子夜长。
闲来斗百草，度日不成妆。
深虑论
方孝孺（明代）

虑天下者，常图其所难而忽其所易，备其所可畏而遗其所不所。然而，祸常发于所忽之中，而乱常起于不足所之事。岂其虑之未周欤？盖虑之所能及者，人事之宜然，而出于智力之所不及者，天道也。

当秦之世，而灭诸侯，一天下。而其心以为周之亡在乎诸侯之强耳，变封建而为郡县。方以为兵革不可复用，天子之位可以世守，而不知汉帝起陇亩之中，而卒亡秦之社稷。汉惩秦之孤立，于是大建庶孽而为诸侯，以为同姓之亲，可以相继而无变，而七国萌篡弑之谋。武、宣以后，稍削析之而分其势，以为无事矣，而王莽卒移汉祚。光武之惩哀、平，魏之惩汉，晋之惩魏，各惩其所由亡而为之备。而其亡也，盖出于所备之外。唐太宗闻武氏之杀其子孙，求人于所似之际而除之，而武氏日侍其左右而不悟。宋太祖见五代方镇之足以制其君，尽释其兵权，使力弱而易制，而不知子孙卒困于敌国。此其人皆有出人之智、盖世之才，其于治乱存亡之几，思之详而备之审矣。虑切于此而祸兴于彼，终至乱亡者，何哉？盖智可以谋人，而不可以谋天。

良医之子，多死于病；良巫之子，多死于鬼。岂工于活人，而拙于谋子也哉？乃工于谋人，而拙于谋天也。古之圣人，知天下后世之变，非智虑之所能周，非法术之所能制，不敢肆其私谋诡计，而唯积至诚，用大德以结乎天心，使天眷其德，若慈母之保赤子而不忍释。故其子孙，虽有至愚不肖者足以亡国，而天卒不忍遽亡之。此虑之远者也。夫苟不能自结于天，而欲以区区之智笼络当世之务，而必后世之无危亡，此理之所必无者，而岂天道哉！
吕居仁挽词三首
刘子翚（宋代）

皓首犹贪学，谦虚德益丰。
潜神无朕际，悟物不言中。
虽处持荷贵，常安捽茹穷。
笑谈惊委蜕，儒事有英雄。
春日三首 其一
范成大（宋代）

药栏花暖小猧眠，雪白晴云水碧天。煮酒青梅寒食过，夕阳庭院锁鞦韆。
宿旧县四更而归道中摭所见作行路难
党怀英（金朝）

三星排空山月明，思归客子夜半行。单衣短褐风凄清，响踏黄叶栖禽惊。

匆匆晓转沙岸侧，枯蓼寒芦鸣索率。山月欲随山烟黑，前途无人脚无力，行路难，堪叹息。
用定国韵赠其侄震
苏轼（宋代）

衡门老苔藓，行柏千兵屯。
开樽邀落日，未对乌鸟言。
清风举吹籁，散乱书帙翻。
传呼一何急，人马従车奔。
贫居少宾客，邻妇窥篱藩。
墙头过春酒，绿泛田家盆。
比来伏青蒲，坐捉白兽樽。
王猷修润色，亦有簿领烦。
朝廷贵二陆，屡闻天语温。
犹能整笔阵，愧我非韩孙。
同永叔子聪游嵩山赋十二题其十三醉石
梅尧臣（宋代）

相期物外游，共醉僊坛石。
举手薄高穹，清风生两腋。
都忘尘世烦，笑傲聊为适。
三月二十日开园三首
苏轼（宋代）

雪髯霜鬓语伧狞，澹荡园林取次行。
要识将军不凡意，従来只啜小人羹。
（是日散父老酒食。
）西园牡籥夜沉沉，尚有游人卧柳阴。
鹤睡觉时风露下，落花飞絮满衣襟。
郁郁苍髯真道友，丝丝红萼是乡人。
（苍髯，松也。
红萼，海棠也。
）何时翠竹江村路，送我柴门月色新。
曾景建自临川送予至丰城示诗为别次韵一首
刘克庄（宋代）

追程送我剑池边，亹亹清谈晋宋前。
岂意白头趋幕日，乃逢紫气出关年。
夜深续炬俱忘寝，地冷吹薪久未然。
临别祝君加帽絮，高峰雪后尚童颠。
崇教院
徐璹（宋代）

岩僧结栋何勤勤，殿合岧峣势欲奔。秋洗江光浮绀瓦，山盘树影入青轩。

相逢未免同尘眼，何日安禅慰病魂。欲借上方留一枕，梦随寒磬过天门。
送子相
李攀龙（明代）

自作白云郎，未厌沧洲意。偶然薄禄混风尘，论交千里贤豪至。

元美翩翩多奇气，南越梁生亦雄视。二子招携从此逝，尔今卧病缘何事。

绿鬓还乡已壮游，锦帆十月下扬州。移家好住昭明楼，种瓜莫羡东陵侯。

文章万古垂大业，富贵浮云非所求。知君林壑百不忧，图书四壁高枕秋。

世人那识淮海士，须行便为名山留。丈夫义岂辱颜色，使我摧眉去即休。

安能訾哫向权势，咄唶空令达者羞。夙昔竟寥阔，后来复泱莽。

相看一别雨坠天，他时神剑来精爽。既言郊薮走麟凤，朝廷宁得无吾党。

卿也抽簪且偃仰，渔阳日影黯如黡，蓟门雪花大于掌。

马上燕歌变徵声，壶中酒尽君当往。
八咏诗 晨征听晓鸿
沈约（南北朝）

听晓鸿。
晓鸿度将旦。
跨弱水之微澜。
发成山之远岸。
怵春归之未几。
惊此岁之云半。
出海涨之苍茫。
入云途之弥漫。
无东西之可辨。
孰遐迩之能算。
微昔见于洲渚。
赴秋期于江汉。
集劲风于弱躯。
负重雪于轻翰。
寒溪可以饮。
荒皋可以窜。
溪水徒自清。
微容岂足翫。
秋蓬飞兮未极。
塞草寒兮无色。
吴山高兮高度。
越水深兮深不测。
羡明月之驰光。
顾征禽之驶翼。
翼伊余马之屡怀。
知吾行之未极。
夜绵绵而难晓。
愁参差而盈臆。
望山川悉无似。
惟星河犹可识。
孤雁夜南飞。
客泪夜沾衣。
春鸿旦暮返。
客子方未归。
岁去欢娱尽。
年来容貌衰。
揽袵形虽是。
抚臆事多违。
青緺虽长复易解。
白云诚远讵难依。
偈颂一百四十二首 其四十七
释广闻（宋代）

九旬过半，见成公案。明眼衲僧，打叠不办。万寿枣子浑仑吞，打鼓普请诸人看。

看看，睦州担板。
扬州后土庙琼花香如莲花落不著地丙子一夕大雷雨失花所在相传以为上天云
赵文（宋代）

朔风吹沙淮浪白，二十四桥沉冷月。颠雷夜半撼芜城，雪萼琼冷破空碧。

金瓶岁岁献君王，玉罂泛酒莲花香。明光殿闭沙漠远，人自无情花断肠。

落蕊飞天识天路，何如拔树飞升去。唐昌游女再归来，城中只卖琼花露。

江南俘客吟如叫，想像裁词不成调。天宫夜宴按霓裳，玉女擎花紫皇笑。
归燕
王安石（宋代）

马上逢归燕，知从何处来。
贪寻旧巢去，不带锦书回。
积雨雉城即事三首 其二
李达（明代）

长舆成癖似太俗，夷甫不言尤失真。夷甫长舆皆不处，更须肮脏论钱神？
落花
赵葵（宋代）

他乡桃李为谁栽，逗晓轻红带露开。
一夜风姨妒颜色，落花无数点苍苔。
次俞秀老韵
王安石（宋代）

解我葱珩脱孟劳，暮年甘与子同袍。
新诗比旧增奇峭，若许追攀莫太高。
留题河中柴给事望云亭
释惟凤（宋代）

郡闲思退隐，嘉致望云秋。旧客容谁访，新诗许我留。

棋窗寒日短，琴幌夜灯幽。青琐无归梦，期僧话沃洲。
杂诗
李端（唐代）

主第辞高饮，石家赴宵会。金谷走车来，玉人骑马待。
葵扇 其一
梁以壮（明代）

剪葵作一扇，皎洁月团团。人事常居半，天时未尽难。

世矜纨影薄，谁校羽风寒。莫入深宫里，秋来为尔叹。
孟子·天民
陈普（宋代）

皇天赋予各成形，万理兼该备自身。
所谓天民非有别，能全所赋以为人。
次韵张守与润守总卿诗四首 其三
陈造（宋代）

残年仍旧学，平日亦新书。酒渴今司马，岩栖昔幼舆。

梦无三字拜，家有五车储。但谂催诗烛，吾衰冀少徐。
好事近·汴京赐宴闻教坊乐有感
韩元吉（宋代）

凝碧旧池头，一听管弦凄切。多少梨园声在，总不堪华发。
杏花无处避春愁，也傍野烟发。惟有御沟声断，似知人呜咽。
赋梅送黄庭方
杨杰（宋代）

子行何所赠，赠子一枝梅。长共雪霜约，故先桃李开。

清香隔年在，和气引春回。上国人相问，为言南岭来。
骥孙晬日
刘克庄（宋代）

骥子丰神水似清，晬盘拿了太憨生。
语迟未识罢并囝，性慧过如姊与兄。
顾我高明惭父祖，愿儿愚鲁至公卿。
何时长大胜冠带，处处将车捉辔行。
逍遥咏
宋太宗（宋代）

乾坤之内隐长生，药变还丹道已成。
救世神方堪自秘，乐耶语话勿相轻。
眠云卧水通玄识，点石为金谁辩明。
黄老身心皆得所，登坛善听步虚声。
端午帖子 夫人閤五首 其三
欧阳修（宋代）

光风细细飘香转，绿叶阴阴覆槛凉。云物鲜明时节丽，水精宫殿侍君王。
水调歌头
卢炳（宋代）

风驭过姑射，云佩挹浮丘。丁宁月姊，为我澄霁一天秋。尽展冰奁玉鉴，要看瑶台银阙，万里冷光浮。分与世间景，好在水边楼。

想霓裳。呈妙舞，起清讴。蓝桥何处，试寻玉杵恣追游。拟待铅霜捣就，缓引琼浆沈醉，谁信是良筹。长啸跨鲸背，不必愿封留。
九日夜
陆畅（唐代）

灯下竹烟看更碧，月间花色不分红。
次韵金汉臣雨后病起见寄
方回（元代）

一自蒲杯吊楚湘，倏成炎溽乍阴凉。
恨无枥上如飞马，往问斋中独宿床。
病起精神如雨止，怀归悉思与天长。
何时共□□诗说，直上高峰看夕阳。
咏儒释道三教总赠程洁庵：儒理十五首 其十二 退藏于密
李道纯（元代）

先天太易理幽深，广大精微妙莫评。玩味探玄玄在己，洗心藏退极于诚。
次韵龚子辉
陶梦桂（宋代）

身计平生尽付天，归来环堵更萧然。
君於客客怀新绂，我愧斋中只旧毡。
一见便论千古事，定教迟了十余年。
驽骀强欲追高躅，病骨摧颓怕受鞭。
次韵董伯和镫夕有感二首
陈著（宋代）

万镫无复艳端门，一簇星球里域春。
羌调悲酸吹笛社，村声祥瑞卖饧人。
鬼神亦要民心乐，山谷聊舒世态颦。
最好今宵天上月，安知时事有陈新。
云
郑准（唐代）

片片飞来静又闲，楼头江上复山前。

飘零尽日不归去，点破清光万里天。
赋笔
方武裘（宋代）

貌出中山骨欲仙，何人拔颖缚尖圆。拙夫堪笑堆成冢，豪客曾尖扫似椽。

窗下玉蜍涵夜月，几间雪茧涌春泉。当时定远成何事，轻掷毛锥恐不然。
英德邵守之纲记予衰颜戏题数语
周必大（宋代）

使君燕颔虎头，法当当城封侯。
宜伯蜀而之广，绘象祠于两州。
铃阁虽非麟阁，胡为画此猕猴。
亦如杭人效穆仲献笑于坡代俳优耶。
颂一百则
释重顯（宋代）

垂手还同万仞崖，正偏何必在安排。
琉璃古殿照明月，忍俊韩獹空上阶。
餐露一首
黄省曾（明代）

炎御收朱光，虚旻盛金气。兑仲皎月吐，坎瀛万华霁。

蜩鸣苍液泫，鹤戒沆滋涚。黄餐瓮昔盈，尧班事久翳。

衡徙减时淳，朔铭妙真契。云笈溯往诀，福洞采灵剂。

方诸错崖表，仙掌擎河际。理感无缅空，情旷有幽诣。

甘成洒青林，润结零红砌。清泠澄玉水，芬馥凝宝桂。

春杯吸阳霞，旭席掩芳薜。沾饮化髓薄，灌沃固年脆。

鸾凤希骖浮，蓬壶可瞻睇。分赠同衿者，相与陶嘉世。
送常熟李端卿
王授（清代）

柳暗花明春雨天，鹁鸠声里一归船。重游已是十年后，为问人生几十年。
望江怨 秋思 见《林下词选》。
孙蕙媛（清代）

深闺悄。叶落梧桐秋欲老。揽镜愁多少。阑干凭遍西风扫。

情渺渺。试问菊花期，还是霜前好。
呈游子明二首
赵蕃（宋代）

频乘信州船，屡泊云锦驿。
登临有胜绝，偃蹇费收拾。
令君名能诗，公事多暇日。
傥可付篇章，大胜资粟帛。
挽赵南塘尚书汝谈二首
王迈（宋代）

屈贾文章蚤善鸣，长杨制诰晚尤精。
天仙一念堕尘世，属籍千年谁老成。
贺表明明规宝庆，谏箴字字砭端平。
不堪耆旧凋零尽，泪到南塘觉尽倾。
寄赵子和昆仲
陈琏（明代）

我爱贤公子，人誇好弟兄。才名双璧重，世利一毫轻。

种竹频开径，看花懒入城。何时共尊酒，细话别来情。
夜行
吕时臣（明代）

小仆兼疲马，荒荒独夜行。
沧江愁我处，流水断肠声。
雁语知临浦，烟光似近城。
不知何地宿，无月又三更。
书翠波亭
刘才邵（宋代）

人言止水烛鬓眉，便向静处淘真机。那知怒涛恣澎湃，中有未尝摇动时。

虚亭恰当隐贴处，不愁景物骄莫随。晴岚迷空香雾重，不论朝暮都相宜。

直须会取个中意，闲看溪边鸥鹭飞。
拟寒山拾得二十首 其十二
王安石（宋代）

李生坦荡荡，所见实奇哉。问渠前世事，答我烧炭来。

炭成能然火，火过却成灰。灰成即是土，随意立根栽。
对景漫成
朱淑真（宋代）

半窗残照一帘风，小小池亭竹径通。
枫叶醉红秋色里，两三行雁夕阳中。
送仁侄
释月涧（宋代）

恶业相从十五年，未尝蹉口教参禅。而今年老心孤甚，三十乌藤趁上船。
拟王渔洋三国小乐府 其二 馈空器
章钟祜（清代）

傅翼纵虎飞，还为虎所食。可怜王佐才，不识曹孟德。
鹦鹉曲 洞庭钓客
冯子振（元代）

年光流水何曾住。早忘却姓吕岩父。记蓬莱阆苑相逢，一别风流如雨。

算人间碧海桑田，只似燕鸿来去。岳阳楼剑气凌云，度老树神仙此处。
月上海棠·时平无用经纶手
段克己（宋代）

时平无用经纶手。且闲把文章和欧九。天气湛清秋，便无限山和水秀。留客饮，但愿尊中有酒。鸱夷到处须亲负。寻山鸟山花好朋友。尘世自薰莸，把瑶英与君同嗅。西风外，归去长拖布袖。
句
神颖（唐代）

手边云起何时雨，笔下波生不待风。
秋意
赵汝鐩（宋代）

今年秋意早，夜傍井梧生。
怪得雨声急，洗教山骨清。
倚栏看叶舞，寻砌听蛩鸣。
举目无非爽，吟诗易得精。
韩敏之学士贰少府往拜凡三而未觏因致以诗
韦骧（宋代）

一枝栖息又逢春，何幸高贤晚获亲。顾我画墁惭所食，荷公倾盖异于新。

绪馀衮衮心尤慕，盘辟区区礼未伸。三望膺门漫刺字，且持累句愬因循。
观荷叶露珠
齐己（唐代）

霏微晓露成珠颗，宛转田田未有风。

任器方圆性终在，不妨翻覆落池中。
颂古三十一首
释原妙（宋代）

猛虎深藏浅草窠，几回明月入烟萝。
顶门纵有金刚眼，未免当头蹉过他。
归耕亭二首
杨承祖（宋代）

乘兴登临弗杖藤，绝巅未已觉身轻。
新开竹径从风入，小坐松身待月生。
江上数峰攒壁立，林间一阁碍云行。
凭栏朗诵昌黎句，水碧双增远目明。
信州道中
李龏（金朝）

试出江东路，葛溪还玉溪。滩声喧水石，人语混凫鹥。

田卧栽禾鼓，桑闲采叶梯。春城红酒味，犹忆在江西。
寄方叔游法轮寺三首
姜特立（宋代）

境静约心兵，无由起妄情。
拟将笙笛耳，同听夜泉声。
和蒋志父春风亭韵 其一
李曾伯（宋代）

不须举扇障西风，且付黄花一笑中。渐喜卢㕙成两毙，仍愁蜂蚁起群雄。

未能长策辕从北，果有真儒辙岂东。老我数奇何所用，快教儿辈学从戎。
西山有单鹄行
范成大（宋代）

西江有单鹄，托身万里云。
猥为稻粱谋，堕此鸥鹭群。
朝游枫叶杪，暮宿芦花根。
怀安浦漵暖，忘记云海宽。
忽有孤征鸿，惊飞落江滨。
眼明见黄鹄，邂逅倾情真。
羽毛虽不同，意气颇相亲。
言鹄有六翮，何不高飞翾？
水鸟不足群，朝暮徒嘲喧。
相将乘风去，一上盘秋旻。
渴饮颢露滋，饥吸晴霞暾。
方知翅翎俊，可以凌埃尘。
东风昨解冻，春光暖如薰。
阳鸟当北乡，行止儵已分。
傥欲相逐去，关山隔吴秦。
两鸟竟分飞，鸣声动行人。
岂不有岁晚，鸿当复来宾。
但愁山海阔，岐路多纠纷。
复来失故道，那得相知闻。
鸿归有俦侣，鹄住长悲辛。
仲灵禅师以诗见邀辄走笔依韵附还使奉和
强至（宋代）

世好元难合，便甘或弃辛。
喜师同肺腑，偶尔异衣巾。
文约牵常俗，诗情远过人。
相邀松下别，山意入秋新。
谢方方伯寿卿惠米
孙一元（明代）

耽贫自笑山人瘦，饱饭还歌方伯贤。白石铛中消岁月，漫炊松火汲清泉。
敬和九锁步虚词·藏云锁
赵汝湜（宋代）

灵根郁三素，一气同氤氲。
冉冉霄上游，永离嚣尘熏。
空体含五华，霞贯泥丸君。
钚刚尔何神，摄身混祥云。
悼玉溪 其二
张九成（宋代）

长年闻老病，终日拥柴门。冷落田文饭，凄凉北海樽。

功名看似梦，术业付诸孙。慷慨临终语，精诚彻九阍。
重游孤山有感二首 其二
周密（宋代）

年年云木长苍苔，瀛屿春寒鹤不来。千尺粉垣围苑树，野梅今日是官梅。
任复斋池中有瑞莲命予赋之
黄庚（元代）

芙蕖开处傍池亭，花结双头媚晚晴。
两隗骈肩如欲语，二乔并首似含情。
同心净植真奇种，联蒂腾芳以瑞名。
若使濂溪当日见，爱莲有说恐难评。
洛岸春行二首
张耒（宋代）

溪上映人杨柳黄，满溪流水碧泱泱。
凭君莫向溪南望，春草春风能断肠。
麝香
秦略（金朝）

山麝逃风远谷藏，一山行过四山香。脐堂自养千钧弩，枉怨虞人鼻孔长。
帅节留先生两年粤服氓獠安之一日疏十宜欲袖
陈元晋（宋代）

木种十年计，苓培千岁根。
三生疑宿植，九殒志酬恩。
远送竟须别，百怀难具论。
任安穷自分，义不辱公门。
秋窗夜课风雨鸣檐百端交集凄然成咏 其二
吴茝（清代）

读罢《江南赋》，伤心泪不乾。孤踪愁蟨负，三徙困鹏抟。

雨暗蛩音细，宵分客梦残。独怜身世浅，零露未成餐。
送尹太守之楚雄
谢一夔（明代）

尹氏衣冠奕世芳，多君人物更轩昂。典坟深得家庭训，藜杖常轩太乙光。

沆瀣一泓澄器宇，琅玕五色擅文场。清谈错落珠玑唾，满腹幡回锦绣肠。

浩气直凌霄汉上，文光遥射斗牛傍。京闱奏捷芳名着，太学藏修令誉彰。

累蹶春闱嗟坎坷，两除别驾羡贤良。襟怀潇洒三秋月，节操清严六月霜。

梧郡槁枯皆发达，东昌狐兔尽潜藏。士元骥足从今展，怀古鸿声自昔扬。

铨部才书州佐最，滇南新绾郡侯章。紫袍金带辞丹扆，皂盖朱幡出帝乡。

日绚双旌光熌烁，鞭催五马去超骧。感君昔托金兰契，愧我今登白玉堂。

宦邸相逢情缱绻，河梁饯别意彷徨。骊驹在道声盈耳，绿蚁生波酒满觞。

六诏云山连雪岭，三湘烟水接瞿塘。不须临岐增别思，祇用摅忠荅圣皇。

冰蘖始终全素志，芝兰远近自飘香。两岐麦秀春风蔼，五裤歌兴化日长。

惠爱但期符邵杜，循良端拟继龚黄。雄飞骏逸无难事，增秩颁金有典章。

瑚琏终当陈太庙，楩楠必定栋岩廊。莫言荒服人知少，当听黎明烛万方。
网师园感旧
顾印愚（清代）

坡老常州自不归，名园乔木澹清晖。贺船回棹成今古，邺架遗签有是非。

往日买邻矜胜践，当年招客许传衣。梦中彩笔将能事，信宿沧浪旧钓矶。
偈二首 其一
释崇哲（宋代）

妙体堂堂触处彰，快须回首便承当。今朝对众全分付，莫道侬家有覆藏。
次韵六四叔村居即事十二绝
刘子翚（宋代）

潭边春水碧於苔，为听泠泠溪畔来。
不耐颠风阻人兴，渔舟欲上又吹开。
生离别
白居易（唐代）

食檗不易食梅难，檗能苦兮梅能酸。未如生别之为难，

苦在心兮酸在肝。晨鸡再鸣残月没，征马连嘶行人出。

回看骨肉哭一声，梅酸檗苦甘如蜜。黄河水白黄云秋，

行人河边相对愁。天寒野旷何处宿，棠梨叶战风飕飕。

生离别，生离别，忧从中来无断绝。忧极心劳血气衰，

未年三十生白发。
呈恩缄庵尚书 其一
柏春（清代）

将才本天授，生为梁栋资。次亦历兵间，深识行阵机。

自从三季来，世降风逾漓。杀机迭相胜，权谋日以滋。

苟未历锋镝，乌能工指麾。识途有老马，卒伍咸可师。

古今兵家言，方策犹昭垂。胸中罗武库，幻出风云奇。

绝学非师授，抵掌承平时。父书纵能读，勿为赵母悲。
望蓬莱 咏劝道友
王哲（金朝）

赵公好，伟貌正青春。莫把光阴虚度却，愿将功行宝相亲。与我作比邻。清闲在，认得出迷津。稍悟浮生除爱念，如知幻化绝贪嗔。便是洞中
县斋秋怀
程公许（宋代）

学仙宗无为，学禅空万缘。
自昔抱奇志，师心为真传。
失脚堕世纳，芘事几充捐。
惟有一念息，不受物欲牵。
空花起灭处，我心长泊然。
冷暖渠自知，妙处非言答。
秋感
钱蕙纕（清代）

凉飙日夜至，落叶满平原。敷荣艳春节，萎脱馀秋根。

客心易感艳，岂不思故园。别离经万里，愁苦难具言。

昔为掌中珍，锦幄施华轩。今作路旁草，稀逢雨露恩。

飘零每自惜，患害仍朝昏。内养学玄豹，外术惭白猿。

湘江有馀恨，纨扇多愁怨。黾勉修令德，迁延弭众冤。

归云拥昃日，昏鸟向林翻。独立久延伫，忧伤谁与论。
偈十九首 其一
释守卓（宋代）

年来乍住甘露，痴钝无可作做。刚被王官差排，业缘无能回互。

祇得逐浪随波，从教诸方流布。门前旋买新盐，瓮里有些陈醋。

来者觅茶与茶，大似虽贫而富。更问祖师西来，老也得住且住。
送二同年使北·吕济叔
司马光（宋代）

华缨下玉除，天子宠匈奴。
虽复夷风陋，犹知汉使殊。
夜烽沉不举，秋柝寂无虞。
何必燕然刻，苍生肝脑涂。
张孝廉大来以诗翰从叶明府见贻赋荅
胡应麟（明代）

稷下论心兴未遐，风尘回首隔天涯。迷花有客栖三洞，采药何天卧九华。

箧秘龙韬光射斗，书传凫舄气凌霞。同声咫尺仙郎在，一棹能无向若耶。
从军后寄山中友人
王建（唐代）

爱仙无药住溪贫，脱却山衣事汉臣。夜半听鸡梳白发，

天明走马入红尘。村童近去嫌腥食，野鹤高飞避俗人。

劳动先生远相示，别来弓箭不离身。
和仁仲
胡寅（宋代）

岩壑风烟可写忧，千竿筠玉净修修。
弟兄无故兼三乐，杯斚相欢第一秋。
岂似墨卿夸楚泽，最宜从事到青州。
胸中固自春风在，小试安能学太丘。
中秋夜有客携酒
方回（元代）

中秋谓无酒，忽有携酒者。
联翩二三客，柴门系嘶马。
膨脝两大瓮，待月列堂下。
空庭碧天天阔，秋色极潇洒。
皓魄初未出，稍觉云暗野。
须臾冰团挂，细字可读写。
琵琶拨旁行，此曲岂和寡。
村伎杂南北，焉有容色冶。
老夫但满饮，不复记杯斝。
嘲诙颇恶剧，罚筹不吾舍。
自从历丧乱，万事付苟且。
应接日纷糅，口耳似聋哑。
久旱百谷死，心望时雨泻。
虽逢芳醑溢，更着纖指把。
丈夫忽有念，外物皆土苴。
客去欲夜半，一笑真醉也。
上巳东湖泛舟
舒瞻（清代）

三月三日天气晴，春风处处啼流莺。夭桃稚柳斗生意，踏歌陌上余冶情。

我来暂借东湖住，萍絮因缘惜前度。湖头物色未全非，九峰遥对烟鬟暮。

当时一欢火迫余，南帆北马岁月虚。花时且酌尊中酒，乐意还同濠上鱼。

古今事业一弹指，成佛生天亦妄耳。何如闲唤木兰舟，吟遍六桥好烟水。
诉衷情（献汲公相国寿）
米芾（宋代）

薰风吹动满池莲。晓云楼阁鲜。绣阁华堂嘉会，齐拜玉炉烟。

斟美酒，奉觥船。祝芳筵。宜春耐夏，多福庄严，富贵长年。
孤山寒食
赵师秀（宋代）

二月芳菲在水边，旅人消困亦随缘。
晴舒蝶翅初匀粉，雨压杨花未放绵。
有句自题闲处壁，无钱难买贵时船。
最怜隐者高眠地，日春风是筦弦。
携筇出尤岭岭头坐俟舆夫不至
五迈（宋代）

我居南麓下，颇利郡子遯。
如何溽暑初，涉此复岭峻。
瘦藤代筍舆，路熟不待问。
拂石小盘跚，心爱木阴涧。
清风解人意，陆续松杉韵。
掬泉晏茗芽，窃赏此味俊。
我坐亦良久，我仆行何钝。
平生性麋鹿，合有幽闲分。
举足履世途，退尽进仅寸。
曾此小迟速，而足置喜愠。
继今也处同，冥心法天运。
斯游悟穷通，持与达者论。
山房听琴
钱源来（清代）

不识琴中音，但爱琴中趣。古曲荡烦声，玄音淡尘虑。

山房春寂寥，曲涧寒泉注。泠泠水石间，幽人自相语。
过凤隐山
王炎（宋代）

落日孤村静，青松一径斜。
问程愁客路，托宿到僧家。
香鼎生云穗，茶瓯涌雪花。
胸襟添道气，隐几息喧哗。
李夫人歌
刘彻（两汉）

是邪？非邪？
立而望之，偏何姗姗其来迟！